«Шагъдий» цIыхубэ ансамблым и гуфIэгъуэ пшыхь
Унэжокъуэ зэщхьэгъусэхэу Тимуррэ Заремэрэ зи художественнэ унафэщI «Шагъдий» цIыхубэ ансамблыр илъэситху зэрырикъум и щIыхькIэ къызэрагъэпэща концерт Театр щхъуантIэм щекIуэкIащ иджыблагъэ. Ар ирагъэкIуэкIащ Аттаев Азнор, КIэхумахуэ ФатIимэ, ТхьэмытлIокъуэ Славик, Третьяк Татьянэ сымэ.
Сэхъурокъуэ Хьэутий и хъуэхъу
Сэхъурокъуэ Хьэутий и хъуэхъу
Ансамблым и гуфIэгъуэ пшыхьым цIыху куэд зэхуишэсат. Зи фащэкIи зыIыгъыкIэкIи, зэпэщу зыкъэзыгъэлъагъуэ «Шагъдийм» и къэфакIуэхэм я утыку итыкIэр гум дыхьэрт. Удэзыхьэхт лъэпкъ зэхуэмыдэхэм я къафэхэу ныбжьыщIэхэм ягъэзэщIахэр. Мыбдежым щызыхэпщIэрт къафэр бзэ зэрыхуэмыныкъуэр. Зи школ кIуэгъуэ мыхъуа, ансамблым и гуп нэхъыщIэм хэт цIыкIухэми лъэпкъ фащэр къащыпсу утыку зэритари сыт и уасэт?!
Ансамблым ехъуэхъуну, я пшыхьыр зэрахузэфIэкIкIэ хуагъэдэхэну абы зыкърагъэхьэлIат республикэм и уэрэджыIакIуэ цIэрыIуэхэу Нэхущ Чэрим, Сокъур Ольгэ, Третьяк Татьянэ, Текуев Амур, Хъыжьрокъуэ СулътIан, ДыщэкI Артур, пшынауэ, уэрэдус, макъамэтх Лосэн Тимур зи ху- дожественнэ унафэщI «Бзэрабзэ» арт-центрым, «PLAZMA» гупым, нэгъуэщIхэми.
«Шагъдий» ансамблыр пIалъэ кIэщIым къриубыдэу республикэ, урысейпсо зэпеуэ зыбжанэм пашэ щыхъуащ, абыхэм щэнхабзэ фестивалхэм гукъинэжу зыкъыщагъэлъагъуэ, я къэфэкIэри куэдым гунэс ящохъу. НыбжьыщIэхэмрэ я гъэсакIуэхэмрэ я цIэр щIыналъэ куэдым къыщраIуащ. Къыхэгъэщыпхъэщ ансамблым и къэфакIуэхэр псапэ Iуэхухэм жыджэру зэрыхэтри.
Зи юбилейр зыгъэлъапIэ ансамблымрэ абы и художествен- нэ унафэщIхэмрэ захуигъэзащ Дунейпсо Адыгэ Хасэм и президент Сэхъурокъуэ Хьэутий:
— Макъамэм, къафэ гъуазджэм цIыхухэр зэкъуегъэувэ, ахэр фIым, гуапагъэм хуегъэуш. Налшык къали Урысейм и нэгъуэщI щIыналъэхэми щекIуэкI зэхыхьэхэм хэтхэм я гукъыдэжыр зыIэт, цIыхухэм дэрэжэгъуэ езыт ансамблым и ехъулIэныгъэхэм хигъэхъуэну, адэкIи зиужьыну ди гуапэщ. Лъэпкъ куэдым я зэфIэкI щагъэлъагъуэ зэпеуэхэм хэт, республикэм и цIэкIэ утыку ихьэ ди къэфакIуэ ныбжьыщIэхэм я зэфIэкIым дрогушхуэ. Абыхэм я ехъулIэныгъэхэр щыхьэт тохъуэ ахэр къафэ гъуазджэм гукIи псэкIи зэрыхэтым. Гупыр ящыщщ щIыналъэхэм яку дэлъ щэнхаб- зэ зэпыщIэныгъэхэр нэхъри зыгъэбыдэхэм. Ансамблым и художественнэ унафэщIхэмрэ ныбжьыщIэхэм я адэ-анэхэмрэ фIыщIэ яхуэфащэщ.
ЗэрыжаIэу, щIэдзапIэ зиIэ сыт хуэдэ Iуэхугъуэми кIэухи иIэщ. Пшыхь щIэщыгъуэр и кIэм щынэблагъэм ныбжьыщIэхэм унэишэ теплъэгъуэр ягъэзэщIащ, концертыр уджпыхукIэ зэхуащIыжащ.
ТЕКIУЖЬ Заретэ.
Сурэтхэр Къарей Элинэ трихащ.
